ออมแบบชิลๆ ชีวิต(เกษียณ)...ไม่สะดุด
การรู้จักใช้จ่ายและเก็บออมดูเหมือนจะเป็นเรื่องสำคัญยิ่ง ในยุคที่ประเทศไทยเริ่มเข้าสู่สังคมผู้สูงอายุ
4 มี.ค. 2560

โดย...พรสวรรค์ นันทะการรู้จักใช้จ่ายและเก็บออมดูเหมือนจะเป็นเรื่องสำคัญยิ่ง ในยุคที่ประเทศไทยเริ่มเข้าสู่สังคมผู้สูงอายุ ยิ่งวิถีที่คนไทยเป็นครอบเดี่ยวมีลูกน้อยคน ลูกอาจดูแลพ่อแม่ได้ไม่ตลอด หรือคนที่อยู่เป็นโสด ไม่มีลูกหลานดูแล รวมถึงทุกคน โดยเฉพาะคนที่ไม่อยู่ในระบบ เช่น อาชีพอิสระ ทำเกษตร ค้าขาย รับจ้าง ลูกจ้างชั่วคราว พนักงานบริษัทที่ไม่เข้าระบบประกันสังคม นักเรียน นักศึกษา เป็นต้นพูดง่ายๆ ใครที่ไม่อยู่ในระบบประกันสังคม กองทุนสำรองเลี้ยงชีพ กองทุนบำเหน็จบำนาญข้าราชการหรือพนักงานรัฐวิสาหกิจ จำเป็นอย่างยิ่งที่ต้องเก็บออม เพื่อให้มีเงินมาเลี้ยงชีพในยามที่ไม่ได้ทำงานแล้ว หรือทำงานไม่ไหวแล้วหนึ่งในทางเลือกของการเริ่มเก็บออมที่ดีอีกทางคือ การร่วมเป็นสมาชิกกองทุนการออมแห่งชาติ (กอช.) เพราะนอกจากจะมีเงินเก็บของตัวเองแล้ว รัฐบาลยังสมทบให้ด้วย แถมมีเงินเพิ่มจากดอกผลที่ กอช.นำไปบริหารให้ด้วยทั้งนี้ กอช.ก่อตั้งมาเพื่อส่งเสริมการออมของกลุ่มคนที่อยู่นอกระบบให้มีเงินออมไว้ใช้ในยามเกษียณ โดยปัจจุบัน กอช.มีเงินกองทุนอยู่ประมาณ 1,962 ล้านบาท จากสมาชิกทั้งหมด 525,840 ราย ในทุกสาขาอาชีพ แบ่งเป็นเกษตรกร 54.7% ไม่ประกอบอาชีพ 19.2% อื่นๆ 11% ค้าขาย 10.9% นักเรียน นิสิต นักศึกษา 1.9% ลูกจ้างชั่วคราว 1.40% ผู้ประกอบวิชาชีพอิสระ 0.5% และขับรถรับจ้าง 0.4%ล่าสุด กอช.ได้เตรียมปรับหลักเกณฑ์ให้จูงคนจนให้เข้ามาร่วมมาออมมากขึ้น ทั้งการเตรียมเพิ่มเงินสมทบจากรัฐที่ปัจจุบันสามารถจ่ายสมทบได้สูงสุด 1,200 บาท ให้เพิ่มเป็น 2,500 บาท และเตรียมทำข้อตกลงกับองค์กรท้องถิ่น เช่น คลังจังหวัด แรงงานจังหวัด พัฒนาจังหวัด ให้ทำหน้าที่รับเงินฝากกอช.ได้เพิ่มความสะดวกให้กับสมาชิกมากขึ้น จากปัจจุบันที่สามารถฝากเงิน กอช.ผ่านสถาบันการเงินได้ 4 แห่ง คือ ออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) และธนาคารกรุงไทยยกตัวอย่าง ประโยชน์ที่สมาชิกจะได้ หากมีวินัยในการออมกับ กอช.และออมต่อเนื่องคือ มีเงินบำนาญไปใช้จ่ายได้จนวันตาย เช่น ถ้าเริ่มออมเดือนละ 1,000 บาท (ปีละ 1.2 หมื่นบาท) นาน 45 ปี หรือออมต่อเนื่องตั้งแต่อายุ 15-60 ปี จะมีเงินฝากของตัวเองรวมประมาณ 5.4 แสนบาท แต่สมาชิก กอช.จะมีเงินฝาก บวกเงินสมทบจากรัฐ บวกผลตอบแทน หรือดอกผลจากการบริหารเงินจะมีเงินรวมประมาณ 1.4 ล้านบาท ซึ่งจะทำให้สมาชิกผู้ออมมีเงินบำนาญใช้เดือนละ 6,752 บาทไปทุกเดือน หรือใครที่ออมไม่ถึงเดือนละ 1,000 บาท ก็สามารถเลือกออมได้ขั้นต่ำ 50 บาท/เดือน หรือใครเริ่มออมช้าไม่ได้เงินบำบาญก็ยังสามารถได้รับเงินดำรงชีพตามสัดส่วนการออมได้หากเก็บออมได้เพียงพอที่จะใช้จ่าย เชื่อแน่ว่าชีวิตคนที่ออมจะไม่ไปลำบาก เหมือนดั่งคำขวัญที่ได้รับรางวัลชนะเลิศเนื่องในวันออมแห่งชาติปี 2559 ประเภทมัธยมศึกษาตอนต้นของ ด.ญ.รุ่งนภา บุญยะมูล ที่ว่า “สิบไปหาร้อย น้อยไปหามาก ชีวิตไม่ลำบาก หากรู้จักออม”